**ИНФОРМАЦИЯ ЗА НАРЕДБАТА ЗА УСЛОВИЯТА И РЕДА ЗА СКЛЮЧВАНЕ, ИЗПЪЛНЕНИЕ И ПРЕКРАТЯВАНЕ НА СПОРАЗУМЕНИЕТО ЗА ИНТЕГРАЦИЯ НА ЧУЖДЕНЦИТЕ С ПРЕДОСТАВЕНО УБЕЖИЩЕ ИЛИ МЕЖДУНАРОДНА ЗАКРИЛА**

Програмата за интеграция е насочена към всички лица, получили международна закрила в Република България за осигуряване на равен достъп до права, възможности за разгръщане на личния потенциал, за активно и равностойно участие в изграждането и развитието на българското общество.

Важно е да знаете:

* Споразумението за интеграция се сключва между чужденец с предоставено убежище или международна закрила в Република България и кмет на община.
* Чужденец, който желае да сключи споразумение за интеграция, може да подаде заявление до Държавната агенция за бежанците при Министерския съвет по време на производството за предоставяне на международна закрила и в 14-дневен срок след връчване на решението по предоставяне на убежище или международна закрила.
* Със споразумението за интеграция чужденецът се задължава: да изпълнява посочените в споразумението за интеграция задължения; да запише и осигури посещението на детска градина и държавно или общинско училище на деца, които подлежат на задължително предучилищно и училищно образование; да приеме предложената му подходяща работа и/или включване в програми и мерки за заетост и обучение на възрастни, както и програми и проекти с интеграционна насоченост; да се включи в обучение по български език; да ползва предоставеното му жилище с грижата на добър стопанин; да полага усилия за интегриране в местната общност и да зачита нейните традиции и обичаи; да спазва законите и правовия ред и да не извършва противоправни деяния, които нарушават обществения ред.
* Споразумението за интеграция е за срок една година;
* Срокът за споразумението за интеграция може да бъде удължен еднократно по предложение на кмета на общината и с писменото съгласие на чужденеца с предоставено убежище или международна закрила в Република България;
* В случай че чужденецът е придружен от пълнолетни членове на неговото семейство, се сключва едно общо споразумение за интеграция
* В случай че чужденецът е придружен от ненавършили пълнолетие членове на неговото семейство, след сключване на споразумение за интеграция се изготвят индивидуални интеграционни планове от кмета на общината за всяко лице под 18-годишна възраст;
* Програмата за интеграция включва следните модули: образование, заетост, обучение, жилищно настаняване, здравеопазване, социално подпомагане и социални услуги.